**SKUP-diplom for 2012 tildeles Anders Fjellberg og Peder Ottosen, Dagbladet, for prosjektet «Nerdrum-saken: Bevisjakten».**

Juryens begrunnelse:

Hva om Nerdrum faktisk har rett? Det var det enkle, men utløsende spørsmålet en våken sommervikar i kulturavdelingen stilte seg under Odd Nerdrums ankesak i Borgarting lagmannsrett i juni i fjor.

Svaret han og kollegaen etter hvert kom fram til, viste at både skattekontor, påtalemyndighet og forsvarer sviktet i sine forsøk på å finne bevis i saken. Og to rettsinstanser hadde avsagt fellende dom med en begrunnelse de to journalistene kunne påvise ikke var holdbar.

Juryen har latt seg imponere over en journalistisk selvstendighet, utholdenhet og gjennomføringskraft i en sak hvor svært få hadde tillit til kunstnerens versjon av sine skatteforhold. Manglende brikker i puslespillet ble identifisert, dokumenter ble jaktet på og funnet i utlandet, ny dokumentasjon ble sammenstilt med det som allerede hadde blitt lagt fram i retten – og den noe forvirrende pengestrømmen mellom Nerdrums bankboks i Østerrike, galleriet i New York og kunstnerens egentlige hjemland Island ble kartlagt.

Punkt for punkt ble lagmannsrettens dom gjennomgått og til dels plukket fra hverandre av journalistene. Ved å følge pengestrømmen, kontrollere funn, ettergå rettslige beviser og innhente ny dokumentasjon fra tidligere vitner klarte journalistene å påvise feil og mangler i domspremissene. De kunne sannsynliggjøre at Nerdrum i hovedsak hadde skattet av alle sine inntekter – opp til flere ganger.

Juryen gratulerer Anders Fjellberg og Peder Ottosen med SKUP-diplom for 2012.